Twee mans dood in ongeluk by Centurion | Netwerk24
Deur Jana Marx 19 Julie 2019 22:05
Twee mans, onder wie ’n chirurg van Pretoria, is Vrydagmiddag dood in ’n motorongeluk naby Centurion.
Die botsing het omstreeks 15:45 op die hoek van Wierda-weg en die R55 in Sunderland Ridge, noord van Centurion, plaasgevind.
Die ongelukstoneel naby Centurion.Foto: @crimeairnetwork/Twitter
Die name van die oorledenes is aan Netwerk24 bekend, maar word weerhou omdat die polisie dit nog nie kon bevestig nie.
Kapt. Kay Makhubele, provinsiale woordvoerder, het gesê die polisie ondersoek ’n saak van strafbare manslag.
Volgens Makhubele kan die polisie nie die name bekend maak nie “uit respek vir die familie”.
Die oorledenes word Saterdag in Laudium, Pretoria, begrawe.
Daar was ook twee tieners, onderskeidelik 15 en 13 jaar oud, in die oorledenes se motor.
Toe ER24 op die toneel aankom, was die twee volwassenes reeds dood. Die een volwassene was volgens die nooddiens die pa en die ander die oupa van die twee tieners.
Twee mans, waaronder ’n chirurg, is dood in dié ongeluk Vrydag. Foto: @crimeairnetwork/Twitter
Die 15-jarige, ’n meisie, is ernstig beseer en met lewensondersteuningstelsels behandel voordat sy na ’n private hospitaal geneem is.
Die 13-jarige seun is ook kritiek beseer en met ’n noodhelikopter na ’n private hospitaal geneem.
Toe ER24 op die toneel aankom, was die insittendes van die ander ligte voertuig reeds weggevoer na hospitale. Hulle toestand is nie bekend nie.
Dis nie seker wat die oorsaak van die ongeluk was nie, maar volgens ER24 word daar vermoed dat ’n vragmotor agter in die twee ligte voertuie vasgejaag het.
Die vragmotor was egter nie meer op die toneel met die nooddiens se aankoms nie.
Makhubele het gesê die oorsaak van die ongeluk word nog ondersoek.
Dit is nie seker in watter voertuig die oorledenes gery het nie. Foto: @crimeairnetwork/Twitter
SURGEON KILLED IN MVA : R55. PTA. GP. pic.twitter.com/5UC6DptqQq
— REZA (@crimeairnetwork) July 19, 2019
Accident claims two lives: R55 and Wierda Road near Sunderland Ridge Centurion. pic.twitter.com/XxdxFTD41B
— Yusuf Abramjee (@Abramjee) July 19, 2019
Meer oor: Centurion | Sterfgevalle | Ongeluk